LT Matti Rautalahti, Pääsihteeri, Duodecim

Nuuska ja syöpä

Nuuskan haitallisuutta terveydelle on tutkittu huomattavasti vähemmän kuin poltettavia tupakkatuotteita. Erilaisten nuuskatuotteiden käyttö on yleistä vain tietyissä osissa maailmaa ja esimerkiksi Intiassa tuotteita on jopa satoja erilaisia. Pohjoismaissa käytetään lähes yksinomaan kosteaa, ruotsalaista suunuuskaa, joka on jauhetusta tupakasta, vedestä, suolasta, säilytys- ja makuaineista valmistettua seosta. Eri valmisteissa käytettyjä kemiallisia yhdisteitä on satoja.

Ruotsissa käyttö on lisääntynyt selvästi vasta viimeisten vuosikymmenien aikana. Mahdolliset syövän kaltaiset, pitkän ajan kuluessa kehittyvät haitat voivat siten näkyä vasta sellaisissa uudemmissa tutkimuksissa, jotka ovat riittävän suuria. Tällaisia on tehty vasta vähän ja niissä haittavaikutuksia on tullutkin ilmi.

Nuuskasta puuttuvat ne haitalliset aineet, jotka syntyvät tupakkatuotteen palamisreaktiossa. Toisaalta myös nuuskatuotteista on löydetty kymmeniä karsinogeeneja eli syöpävaarallisia yhdisteitä. Karsinogeenisuus tarkoittaa tieteellisen määritelmän mukaan sitä, että tällaisella aineella on kyky aiheuttaa (initiaattorit) tai edistää (promoottorit) syövän syntyyn johtavia soluvaurioita.

Syövän synty eli karsinogeneesi on monivaiheinen tapahtumasarja, jonka aloittaa kemiallisen, biologisen tai fysikaalisen tekijän (altisteen) aiheuttama vaurio solun perimään. Tämä ensimmäinen tapahtuma (initiaatio) on hyvin yleinen, koska elimistömme solut altistuvat koko ajan ympäristömme ja elintapojemme tuottamille tekijöille. Jos altistus jatkuu ja vaurio ohittaa solujen moninaiset suojamekanismit, saattaa siitä vuosien kuluessa syntyä oireita aiheuttava syöpätauti.

Suunuuskatuotteet poikkeavat huomattavasti toisistaan syöpävaarallisuuden osalta. Tämä johtuu sekä käytetyistä raaka-aineista että valmistusmenetelmistä. Maailman terveysjärjestön WHO:n syöväntutkimuslaitos IARC on luokitellut myös ruotsalaisen suunuuskan syöpävaaralliseksi. Ruotsalaisen nuuskalla on todettu olevan kyky aiheuttaa suusyöpää, ruokatorven syöpää sekä haimasyöpää. Vaikka näihin syöpiin sairastumisen vaara ei kasva yhtä paljon kuin savukkeita poltettaessa, on nuuskan käyttö kuitenkin merkittävä vältettävissä oleva syytekijä näissä huonon ennusteen syöpätaudeissa.